નાણાં મંત્રાલયના એક ટોચના અધિકારીએ જણાવ્યું હતું કે ઈન્કમટેક્સ વિભાગ બેન્ક પાસેથી જૂની નોટ જમા થવા અંગેનો દરરોજ અહેવાલ મેળવતો હતો. આ રિપોર્ટના વિશ્લેષણ બાદ એવા ૫૧,૦૦૦ બેન્ક ખાતાં ઝડપાયાં છે. જેમાં પ્રત્યેક ખાતામાં રૂ. એક એક કરોડ જૂની નોટમાં જમા થયા છે. આ પ્રકારનાં ખાતાંમાં કુલ રૂ. ૨.૧૩ લાખ કરોડ જમા થયા છે. અધિકારીએ જણાવ્યું હતું કે ૧૦ નવેમ્બરથી ૧૭ ડિસેમ્બર દરમિયાન જેટલાં ખાતાંઓમાં જૂની નોટ જમા થઈ હતી તે પૈકી ૧.૧૪ લાખ ખાતાં એવાં હતાં જેમાં દરેકમાં રૂ. ૮૦ લાખથી વધુ રકમ જૂની નોટમાં જમા કરાવવામાં આવી હતી. આવાં ખાતાંમાં કુલ રૂ. ૩.૯૩ લાખ કરોડ જમા થયા હતા.